Disponible en català la distribució Linux Fedora Core 5
2006-03-22 00:00:00

El passat dilluns 20 de març [es va alliberar](https://www.redhat.com/archives/fedora-announce-list/2006-March/msg00027.html) la cinquena versió de la popular distribució de GNU/Linux [Fedora Core 5](http://www.fedoraproject.org) (FC5), també coneguda com a «Bordeaux». Com ja es habitual, aquesta versió de Fedora Core també inclou la traducció en català de l'instal·lador, i de les eines de configuració pròpies d'aquesta distribució, així com de l'OpenOffice 2.0.2, el Firefox 1.5, i de l'entorn d'escriptori GNOME 2.14, que han estat traduïts per [Softcatalà](http://www.softcatala.cat), així com altres utilitats també en català traduïdes per les seves respectives comunitats, com ara l'entorn d'escriptori [KDE 3.5.1](http://www.kde.org), entre d'altres.

Les principals característiques d'aquesta nova versió són: 

  * Nucli Linux 2.6.15 (o superior) 
  * Disponible per a arquitectures de 32 bits x86, també per a arquitectures de 64 bits x86_64 i per a PowerPC (32 i 64 bits). 
  * GNOME 2.14 Com ja es va [anunciar anteriorment](http://www.softcatala.org/noticies/16032006373.htm), aquesta versió incorpora notables millores que faciliten encara més l'ús d'aquest popular entorn d'escriptori. 
  * OpenOffice 2.0.2 
  * KDE 3.5.1 
  * Mono Per primera vegada s'incorpora per defecte el [Mono](http://www.mono-project.com/), que permet desenvolupar i executar clients i servidors .NET en sistemes operatius Linux, Solaris, Mac OS X, Windows i Unix. 
  * Actualitzador de paquets gràfic Una de les pegues que tenien les primeres versions de Fedora Core era que el seu gestor de paquets (tota la maquinària que permet configurar i instal·lar programari), s'havia d'utilitzar des de la línia d'ordres. A partir d'ara es disposa d'un actualitzador que ens permet fer tota la feina de manera fàcil i totalment gràfica (anomenat pirut). 
  * Virtualització Xen 
  * Servidor web Apache 2.2 
  * Seguretat millorada Fedora Core (en la segon versió) va ser la primera distribució a incloure de sèrie les millores de seguretat del nucli Linux, conegudes com a [Security Enhanced Linux](http://www.nsa.gov/selinux/) (o simplement SELinux), i desenvolupades inicialment per la [National Security Agency](http://www.nsa.gov/) dels Estats Units. La versió que s'inclou a Fedora Core 5 proporciona millor seguretat encara. Malauradament la configuració correcta de SELinux no és trivial, tot i que els paràmetres que venen per defecte amb Fedora Core 5 són força acceptables per a la majoria d'usuaris. 
  * Firefox en català Lamentablement, les anteriors versions de Fedora Core no incloïen de sèrie el Firefox en català (ni en cap altre llengua que no fos l'anglès). A partir d'aquesta si feu la instal·lació en català, se seleccionarà automàticament el paquet de llengua en català. 
  * I moltes, moltíssimes altres coses més! 
Podeu descarregar aquesta versió de Fedora Core a través dels servidors de la Universitat de Lleida (que l'utilitzen en els seus ordinadors): <http://ftp.udl.es/pub/fedora/linux/core/> O a través de [caliu](http://www.caliu.info): <http://ftp.caliu.info/pub/distribucions/fedora/> O des d'altres llocs del món: <http://fedora.redhat.com/download/mirrors.html> També és possible descarregar-se els CD o DVD a través de bittorrent: <http://torrent.fedoraproject.org/> El [projecte de catalanització de Fedora Core](http://www.softcatala.org/wiki/Fedora) es coordina a través de Softcatalà, i qui vulgui hi pot participar. Enllaços relacionats:  
[Captures de la instal·lació pas a pas](http://www.flickr.com/photos/58772566@N00/116252341/) [Notícia disponible el GNOME 2.14 en català](http://www.softcatala.org/noticies/16032006373.htm) [Un recorregut pel GNOME 2.14](http://www.softcatala.org/articles/article64.html) [Notes de la versió del GNOME 2.14](http://www.gnome.org/start/2.14/notes/ca/) [Projecte de traducció al català del GNOME](http://www.softcatala.org/wiki/GNOME) [cat >> KDE](httP://cat.kde.org) [OpenOffice en català](http://www.softcatala.org/wiki/OpenOffice.org) [Mozilla/Firefox en català](http://www.softcatala.org/wiki/Mozilla)

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.